《寄化城寺》
宋代·李虚己

化城金地出人群，瀑布峰前一径分。宝塔香灯诸洞见，石楼钟磬半天闻。

子明丹灶封秋藓，李白书堂锁暮云。欲去未能还结念，展图时诵北山文。

作者简介：宋建州建安人，字公受。太宗太平兴国二年进士。累官殿中丞，出知遂州，以能称。真宗称其儒雅循谨，特擢右谏议大夫。历权御史中丞、给事中，知河中府、洪州。迁工部侍郎、知池州，分司南京。喜为诗，与曾致尧、晏殊唱和，精于格律。卒年六十九。有《雅正集》。